Дамыгъэ дахэхэр икIи гъэщIэрэщIахэр
2014 гъэм Сочэ щекIуэкIыну ХХII щIымахуэ Олимп джэгухэм ятеухуа пощт дамыгъэхэр щэн щIадзащ.
Пощт маркэхэм къощ Олимпиадэм и теплъэхэр. Абыхэм яхэтщ Урысей Федерацэм и картэр, Эстафетэм и мафIэм, Москва Кремлымрэ Сочэ и Тенджыз вокзалымрэ я дамыгъэхэр.
Сочэ и Олимп мафIэр яIыгъыу зэпачыну гъуэгуанэр щIымахуэ джэгухэм я тхыдэм щынэхъ кIыхьынущ. 2013 гъэм жэпуэгъуэм и 7-м зытехьа а гъуэгуанэр Олимпиадэр къыщызэIуахыну 2014 гъэм мазаем и 7-м иухынущ. Махуи 123-м къриубыдэу мафIэр зыIыгъ спортсменхэм автомобилхэмкIэ, кхъухьлъатэхэмкIэ, апхуэдэу шищ зыщIэщIа урыс Iэжьэхэмрэ щыхь Iэжьэхэмрэ ярысу километр мин 65-м щIигъу зэпачынущ. Абы псори зэхэту еплъынущ къэралым и жылэ 2900-м щыпсэу цIыху мелуани 130-рэ. МафIэр къыщрахьэкIынущ УФ-м и щIыналъэ 83-ми.
Олимп мафIэр Къэбэрдей-Балъкъэрым къэсынущ 2014 гъэм щIышылэм и кIэм икIи а Iуэхугъуэшхуэм ирихьэлIэу филателие продукцэм дамыгъэхэр трагъэуэнущ. Олимп мафIэр къыщрагъэблэгъэну 2014 гъэм щIышылэм и 31-м ЗэгурыIуэныгъэм и Утым маркэхэмрэ конвертхэмрэ пощт штемпель хэха щытрагъэуэнущ. 2014 гъэм мазаем и 1-м Азау тафэм аргуэру апхуэдэ Iуэху щрагъэкIуэкIынущ, мафIэр Европэм и нэхъ лъагэ дыдэ бгым къызэрырахьэхыжым и саулыкъукIэ. Конвертхэм, маркэхэм, открыткэхэм трагъэуэнущ Iуащхьэмахуэ и теплъэр къызэрыщ пощт штемпель хэха, ар щытрагъэуа зэманри къыщыгъэлъэгъуауэ. Абы къыхэкIыу ахэр увынущ дуней псом зихуэдэ щымыIэ дамыгъэхэу.
Мы Iуэхум егъэщIылIа псори филателистхэм я мызакъуэу, республикэм и цIыху псоми я дежкIэ гукъинэжу щытынущ.
Олимп мафIэм и теплъэр зэрыт пощт маркэхэр Налшык къалэм Кулиевым и проспектым тет 17-нэ унэм хэт пощт IуэхущIапIэм къыщыпщэху хъунущ.
Цекъу ПIатI.
